b'\n_START_ARTICLE_\nVegetativ formering\n_START_SECTION_\nStiklingeformering\n_START_PARAGRAPH_\nVed denne metode bruger man et lille stykke af skuddet, og det er endda muligt at bruge blade og r\xc3\xb8dder som stiklinger. Stiklingerne s\xc3\xa6ttes i en specielt forberedt jord og bliver ofte d\xc3\xa6kket med m\xc3\xa6lkehvid plasticfolie. I l\xc3\xb8bet af nogle f\xc3\xa5 uger danner stiklingerne r\xc3\xb8dder fra knopanl\xc3\xa6g eller fra snitfladen. P\xc3\xa5 det tidspunkt kan de plantes ud p\xc3\xa5 st\xc3\xb8rre afstand, s\xc3\xa5 de f\xc3\xa5r mere lys og kraftigere v\xc3\xa6kst._NEWLINE_F\xc3\xb8lgende planter (blandt mange andre) bliver oftest formeret ud fra urteagtige stiklinger: \xc3\x86gte Lavendel, Storfrugtet Bl\xc3\xa5b\xc3\xa6r, bundd\xc3\xa6kkeroser, \xc3\x86del-Cypres og Fler\xc3\xa5rig Brudesl\xc3\xb8r._NEWLINE_F\xc3\xb8lgende planter bliver (som s\xc3\xa5 mange andre) for det meste formeret ved hj\xc3\xa6lp af tr\xc3\xa6agtige stiklinger: B\xc3\xa5nd-Pil, Vestamerikansk Balsampoppel, Solb\xc3\xa6r, Hvid Kornel og Have-Forsythia.\n_START_SECTION_\nDeling\n_START_PARAGRAPH_\nDen enkleste formering best\xc3\xa5r i, at man simpelt hen deler moderplanten i et antal levedygtige stykker. Metoden bruges mest udpr\xc3\xa6get i forbindelse med formering af stauder og ofte endda med arter, det ville v\xc3\xa6re lige s\xc3\xa5 let at formere ved hj\xc3\xa6lp af s\xc3\xa5ning. Nogle eksempler er: Regnbue-Svingel, Almindelig Engels\xc3\xb8d, Almindelig Tr\xc3\xa6depude, H\xc3\xb8st-Floks og Gul Bambus.\n_START_SECTION_\nAfl\xc3\xa6gning\n_START_PARAGRAPH_\nVisse arter danner helt af sig selv afl\xc3\xa6ggere, dvs. over- eller underjordiske udl\xc3\xb8bere, som s\xc3\xa6tter nye planter med b\xc3\xa5de blade og r\xc3\xb8dder. Andre arter kan man f\xc3\xa5 til at g\xc3\xb8re det samme, n\xc3\xa5r man l\xc3\xa6gger iltrig, fugtig jord op omkring deres rodhals. Eksempler p\xc3\xa5 planter, der ofte bliver formeret ved afl\xc3\xa6ggere: \xc3\x86blegrundstammer, Guldjordb\xc3\xa6r, Krybende Fredl\xc3\xb8s, Krybende L\xc3\xa6bel\xc3\xb8s, kartofler og Storfrugtet Hassel.\n_START_SECTION_\nPodning\n_START_PARAGRAPH_\nPodning best\xc3\xa5r i at tvinge en levedygtig del af moderplanten til at vokse sammen med en grundstamme, som leverer roden. Der er udviklet et v\xc3\xa6ld af mere eller mindre spidsfindige metoder: N\xc3\xa5r man n\xc3\xb8jes med at s\xc3\xa6tte en knop (et "\xc3\xb8je") fra moderplanten fast under barken p\xc3\xa5 grundstammen, kaldes det okulation. N\xc3\xa5r man sk\xc3\xa6rer lidt mere af veddet under knoppen med, kaldes metoden chip-budding, og n\xc3\xa5r man s\xc3\xa6tter et helt grenstykke p\xc3\xa5 grundstammen, kaldes der kopulation. Eksempler p\xc3\xa5 podede planter kunne v\xc3\xa6re: \'Filippa\'-\xc3\xa6ble, Velduftende Snebolle, Japansk Kirseb\xc3\xa6r, Almindelig Tr\xc3\xa6p\xc3\xa6on og Citrontr\xc3\xa6.\n_START_SECTION_\nMeristemformering\n_START_PARAGRAPH_\nDen vegetative formering kan principielt set bruge enhver del af planten som grundlag for dyrkning. Man kan bruge en lille bid af plantens v\xc3\xa6kstpunkt. Den lille klump delingsdygtige celler behandles med skiftende blandinger af sukker, plantehormoner og g\xc3\xb8dningsstoffer, indtil de har dannet r\xc3\xb8dder, skud og blade. Derefter bliver klumpen delt i s\xc3\xa5 mange planter, som muligt, og de bliver dyrket videre ganske som alle andre planter. Et eksempel p\xc3\xa5 planter, der formeres p\xc3\xa5 denne m\xc3\xa5de er Have-Jordb\xc3\xa6r.'